
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 6 decembrie 2011

Pl-x 691/2011


AVIZ

asupra

propunerii legislative pentru modificarea şi completarea Legii nr.284 din 2010 Legea-cadru privind salarizarea unitară a personalului plătit din fonduri publice 

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.284 din 2010 Legea-cadru privind salarizarea unitară a personalului plătit din fonduri publice, trimisă cu adresa nr. Pl-x 691 din 28 noiembrie 2011, înregistrată cu nr.31/1162 din 29 noiembrie 2011. 
Propunerea legislativă a fost respinsă de Senat, în şedinţa din 21 noiembrie 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare modificarea lit. d) din Anexa nr. I Capitolul I lit. A Salarizarea funcţionarilor publici din Legea – cadru nr.284/2010 privind salarizarea unitară a personalului plătit din fonduri publice, cu modificările ulterioare. Modificarea propusă constă în introducerea funcţiei de auditor şi în anexa corespunzătoare categoriei funcţiilor publice specifice de execuţie, precum şi în stabilirea unor clase mai mari de salarizare pentru această funcţie. 

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 6 decembrie 2011.

Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis cu adresa nr.1926 din 19 august 2011, conform căruia Guvernul nu susţine adoptarea propunerii legislative şi avizul favorabil al Consiliului Legislativ, aviz transmis cu adresa nr.791 din 12 iulie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât tratarea funcţiei publice de auditor ca funcţie publică specifică în cadrul unor instituţii, servicii sau autorităţi publice nu se justifică, creând o gravă discriminare în rândul persoanelor care ocupă această funcţie, în raport cu locul în care îşi desfăşoară activitatea.

În raport de obiectul şi conţinutul reglementării, iniţiativa legislativă face parte din categoria legilor ordinare.
                       
PREŞEDINTE,                          
    SECRETAR,

                        
  Daniel Buda                                    Gabriel Andronache

Consilier parlamentar,

Rodica Penescu

